《寄东坡昆仲》
宋代·释道潜

江南十月天未霜，木梢冉冉犹青苍。烟沙篁竹媚两岸，亭午气候如春阳。

吴樯楚柁自纷扰，花鸭鸬鹚殊未忙。深湾野浦望不剧，苇间隐隐闻渔桹。

黄昏无云桂魄满，一川秀色倾银潢。何人隔岸弄长笛，吹风渡水声悲凉。

兰台故人天一方，美景乐事谁相将。船窗攲枕夜未央，杳杳孤云空飞扬。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。